述九頌  其四
作者：程公許
朝代：宋

paragraphs: 郊見帝兮琮璜，瑟彼瓚兮流斯黄。
物有專兮靈粹，寧糅雜兮尋常。
懿君子兮毓德，可蠡測兮藴藏。
稟堪輿兮間氣，學遠紹兮皇王。
探墜緒兮鄒魯，集臯夔兮衆芳。
俗薆薆兮要艾，紛余佩兮蘭纕。
衆襜襜兮冶服，爛余裳兮織襄。
石渠兮紫橐，斗樞兮萬閣。
持衆美兮效君，寧濡跡兮康國。
世惛惛兮莫吾與，矯茲媚兮私處。
畦於閭兮珣琪，藝瓊蔬兮玄圃。
暖晴旭兮養和，霏瑞霧兮來下。
苟昭質兮莫虧，猶可遺兮遠者。
及羲鞭兮未晏，導帝之兮軌路。